
	1.
	Noteikumu konsolidētā versija
6.5 Lai reģistrētos studijām augstākās izglītības programmās, kurās uzņemšanas prasība ir iepriekš iegūta vidējā izglītība, ārzemnieka vidējā izglītībā saņemtais sekmīgais vērtējums attiecīgās augstākās izglītības programmas profilam atbilstošajos priekšmetos nav zemāks par 60 procentiem.
	Iebildums
Iekšlietu ministrija atzinīgi vērtē izstrādātos grozījumus, kas izstrādāti saskaņā ar Informatīvajā ziņojumā “Par trešo valstu pilsoņu uzturēšanās Latvijā tiesiskā regulējuma pilnveidošanu” Izglītības un zinātnes ministrijai paredzētajiem uzdevumiem un vērsti uz stingrāku prasību noteikšanu trešo valstu pilsoņu uzņemšanai studiju nolūkos Latvijas augstskolās. Vienlaikus, ņemot vērā Latvijas Republikas Saeimas “Parlamentārās izmeklēšanas komisijas par problēmām nacionālā un Eiropas Savienības līmeņa imigrācijas regulējumā un izpildinstitūciju darbā, kas izraisa trešo valstu pilsoņu masveida ieceļošanu un uzturēšanos Latvijas Republikā” ziņojumā secināto par problēmām saistībā ar trešo valstu pilsoņu studentu ieceļošanu un uzturēšanos Latvijā un iekļauto ieteikumu: “Augstskolām būtu jāparedz pienākums izvirzīt īpaši augstas uzņemšanas prasības trešo valstu studentiem, lai tiktu piesaistīti talantīgi studenti.” aicinām noteikt, ka lai reģistrētos studijām augstākās izglītības programmās, kurās uzņemšanas prasība ir iepriekš iegūta vidējā izglītība, ārzemnieka vidējā izglītībā saņemtais sekmīgais vērtējums attiecīgās augstākās izglītības programmas profilam atbilstošajos priekšmetos nav zemāks par 80 procentiem.Izglītības un zinātnes ministrijas piedāvātais 60 procentu slieksnis pēc būtības nav uzskatāms par īpaši augstu uzņemšanas prasību un neatbilst Parlamentārās izmeklēšanas komisijas rekomendācijas mērķim. Šāds regulējums neveicina talantīgāko studentu atlasi un nesasniedz mērķi paaugstināt trešo valstu studentu akadēmisko kvalitāti.

